
ՈՐՈՇՈՒՄ
	19 օգոստոսի 2022 թվականի
	թիվ 120
	քաղ. Բիշքեկ



Մաքսային միության հանձնաժողովի 2011 թվականի դեկտեմբերի 9-ի թիվ 877 որոշման մեջ փոփոխություններ կատարելու մասին

«Եվրասիական տնտեսական միության մասին» 2014 թվականի մայիսի 29-ի պայմանագրի 52-րդ հոդվածին եւ Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 98 որոշմամբ հաստատված՝ Եվրասիական տնտեսական հանձնաժողովի աշխատանքի կանոնակարգի թիվ 1 հավելվածի 29-րդ կետին համապատասխան՝ Եվրասիական տնտեսական հանձնաժողովի խորհուրդը որոշեց.
1.	Մաքսային միության հանձնաժողովի 2011 թվականի դեկտեմբերի 9-ի ««Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգն ընդունելու մասին» թիվ 877 որոշման մեջ կատարել հետեւյալ փոփոխությունները՝
ա)	3-րդ կետը լրացնել հետեւյալ բովանդակությամբ 3.2.9 ենթակետով՝ 
«3.2.9.	Տեխնիկական կանոնակարգի 1-ին կետի երրորդ պարբերության մեջ նշված տրանսպորտային միջոցները շրջանառության մեջ դնելը եւ շահագործման մեջ գտնվելը թույլատրվում են դրանց անվտանգությունն ապահովելու պայմանով եւ միայն այն պետության տարածքում, որտեղ ներմուծվել են այդ տրանսպորտային միջոցները (Հայաստանի Հանրապետության տարածքում կամ Բելառուսի Հանրապետության տարածքում): Այդ տրանսպորտային միջոցների նկատմամբ չի թույլատրվում տեխնիկական կանոնակարգով նախատեսված՝ համապատասխանության գնահատման մասին փաստաթղթերի ձեւակերպումը:
Տեխնիկական կանոնակարգի 1-ին կետի երրորդ պարբերության մեջ նշված տրանսպորտային միջոցների տիրապետման, օգտագործման, տնօրինման իրավունքների իրականացումը չի թույլատրվում Եվրասիական տնտեսական միության անդամ պետությունների տարածքներում՝ բացառությամբ համապատասխանաբար Հայաստանի Հանրապետության տարածքի կամ Բելառուսի Հանրապետության տարածքի, եթե մյուս անդամ պետությունների օրենսդրությամբ այդ տրանսպորտային միջոցների նկատմամբ այլ բան սահմանված չէ:».
բ)	նշված որոշմամբ ընդունված՝ «Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգի (ՄՄ ՏԿ 018/2011) 1-ին կետը լրացնել հետեւյալ բովանդակությամբ պարբերությամբ՝
«Մինչեւ 2023 թվականի փետրվարի 1-ը թույլատրվում է Հայաստանի Հանրապետության տարածք կամ Բելառուսի Հանրապետության տարածք օտարերկրյա արտադրողների պաշտոնական ներկայացուցիչների կողմից ներմուծվող (ներմուծված) Mı եւ M1G կատեգորիաների անվավոր տրանսպորտային միջոցների նկատմամբ սույն տեխնիկական կանոնակարգով սահմանված անվտանգության պահանջներին համապատասխանության գնահատման անցկացումը՝ բացառությամբ թիվ 2 հավելվածի համաձայն սահմանված ցանկի աղյուսակի 113-րդ եւ 114-րդ կետերի եւ թիվ 3 հավելվածի համաձայն սահմանված պահանջների 16-րդ եւ 17-րդ կետերի՝ Հայաստանի Հանրապետության կառավարության եւ Բելառուսի Հանրապետության կառավարության նորմատիվ իրավական ակտերին համապատասխան:»:
2.	Տեղեկատվությունն այն մասին, որ տրանսպորտային միջոցը շրջանառության մեջ է դրվում Մաքսային միության հանձնաժողովի 2011 թվականի դեկտեմբերի 9-ի թիվ 877 որոշմամբ ընդունված՝ «Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգի (ՄՄ ՏԿ 018/2011) 1-ին կետի երրորդ պարբերությանը համապատասխան, եւ Եվրասիական տնտեսական միության այն անդամ պետության (այսուհետ՝ անդամ պետություն) անվանումը, որի տարածքում այն կարող է շրջանառության մեջ դրվել, նշվում են այդ անվավոր տրանսպորտային միջոցի գրանցման վկայականում:
3.	Խնդրանքով դիմել Հայաստանի Հանրապետության կառավարությանը եւ Բելառուսի Հանրապետության կառավարությանը՝ ապահովելու՝
«Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգի (ՄՄ ՏԿ 018/2011) 1-ին կետի երրորդ պարբերությանը համապատասխան ներմուծված անվավոր տրանսպորտային միջոցների ռեեստրի ձեւավորումը եւ վարումը (նշելով դրանց նույնականացման համարները, մակնիշները եւ առեւտրային անվանումները),
այլ անդամ պետությունների տարածքներ սույն կետի երկրորդ պարբերության մեջ նշված տրանսպորտային միջոցների արտահանումը (այդ թվում՝ ժամանակավոր) թույլ չտալը, եթե անդամ պետությունների միջեւ (այդ թվում՝ երկկողմ ձեւաչափով) այլ պայմանավորվածություններ ձեռք չեն բերվել:
4.	Սույն որոշման կատարման նկատմամբ հսկողությունն իրականացվում է անդամ պետությունների լիազորված մարմինների կողմից՝ անդամ պետությունների օրենսդրությանը համապատասխան:

5.	Սույն որոշումն ուժի մեջ է մտնում դրա պաշտոնական հրապարակման օրվանից 10 օրացուցային օրը լրանալուց հետո եւ տարածվում է 2022 թվականի ապրիլի 1-ից հետո ծագած իրավահարաբերությունների վրա։

Եվրասիական տնտեսական հանձնաժողովի խորհրդի անդամներ՝
	Հայաստանի Հանրապետությունից՝
	Բելառուսի Հանրապետությունից՝
	Ղազախստանի Հանրապետությունից՝
	Ղրղզստանի Հանրապետությունից՝
	Ռուսաստանի Դաշնությունից՝

	
	
	
	
	

	Մ. Գրիգորյան
	Ի. Պետրիշենկո
	Ս. Ժումանգարին
	Ա․ Կասիմալիեւ
	Ա. Օվերչուկ

